b'\n_START_ARTICLE_\nMimivirus\n_START_PARAGRAPH_\nMimivirus on alun perin ameeboista l\xc3\xb6ytynyt j\xc3\xa4ttil\xc3\xa4isvirus, joka muistuttaa bakteereita, mutta ei sis\xc3\xa4ll\xc3\xa4 itsen\xc3\xa4iseen lis\xc3\xa4\xc3\xa4ntymiseen tarvittavia soluelimi\xc3\xa4 eli ribosomeja. Se on poikkeuksellisen suuri, py\xc3\xb6re\xc3\xa4 ja halkaisijaltaan 750 nanometri\xc3\xa4, kun virukseksi kookas isorokkovirus on vain 300 nanometri\xc3\xa4 ja poliovirus vain 30 nanometri\xc3\xa4. Sill\xc3\xa4 on yli 900 geeni\xc3\xa4 ja yli miljoona em\xc3\xa4sparia._NEWLINE_Suuri virus sai nimen mimivirus, koska se j\xc3\xa4ljittelee bakteereja. Yleens\xc3\xa4 virukset eiv\xc3\xa4t tarvitse paljon geenej\xc3\xa4, koska ne kaappaavat is\xc3\xa4nt\xc3\xa4solun geneettisen koneiston omiin tarkoituksiinsa. J\xc3\xa4ttil\xc3\xa4isviruksessa on muista viruksista poiketen useita geenej\xc3\xa4, joita tarvitaan kopioitumiseen. Lis\xc3\xa4ksi on geenej\xc3\xa4, jotka osallistuvat proteiinien laskostamiseen, korjaavat dna-vaurioita sek\xc3\xa4 auttavat rakentamaan ja kuljettamaan aminohappoja. Silti ne eiv\xc3\xa4t pysty lis\xc3\xa4\xc3\xa4ntym\xc3\xa4\xc3\xa4n itsen\xc3\xa4isesti, vaan ovat aitotumallisista riippuvaisia loisia. J\xc3\xa4ttil\xc3\xa4isviruksia on kuitenkin ep\xc3\xa4ilty solujen tuman esimuodoiksi._NEWLINE_Mimiviruksen l\xc3\xb6yt\xc3\xa4minen liittyi Bradfordin kaupungin keuhkokuume-epidemiaan vuodelta 1992, jolloin niit\xc3\xa4 oli vesitornin ameeboissa. J\xc3\xa4ttil\xc3\xa4isviruksia onkin l\xc3\xb6ydetty ihmisist\xc3\xa4 usein keuhkokuumeiden yhteydess\xc3\xa4, vaikka niit\xc3\xa4 pidet\xc3\xa4\xc3\xa4nkin yleisesti ihmisille vaarattomina. J\xc3\xa4ttil\xc3\xa4isvirukset tuottavat kollageenia, joka muistuttaa ihmisten omaa sidekudosproteiinia. Tutkijat ep\xc3\xa4ilev\xc3\xa4tkin, ett\xc3\xa4 nivelreumassa virukset laukaisevat hy\xc3\xb6kk\xc3\xa4yksen ihmisen omaa sidekudosta vastaan. Testeiss\xc3\xa4 mimiviruksen on todettu lis\xc3\xa4\xc3\xa4v\xc3\xa4n hiirten riski\xc3\xa4 sairastua reumaan. Mimiviruksen vasta-aineet ovatkin nivelreumaa sairastavilla terveit\xc3\xa4 yleisempi\xc3\xa4. Mimivirus oli ensimm\xc3\xa4inen l\xc3\xb6ydetty ns. j\xc3\xa4ttil\xc3\xa4isvirus ja sen j\xc3\xa4lkeen on l\xc3\xb6ydetty useita muita.'